1863-1864 m. sukilimas. Už vierą ir tėvynę

1863 m. vasario 2 d. įvyko pirmasis ne tik Suvalkijoje, bet ir Lietuvoje sukilėlių susirėmimas su caro baudėjų kariuomene. Tą dieną nuo 130 iki 200, daugiausiai dalgiais ginkluotų sukilėlių būrys, mėgino užimti Vinčų geležinkelio stotį ir Šilakojo miške prie Čystos Būdos kaimo susikovė su sukilėlius malšinti pasiųstu Rusijos Imperijos Dvyliktojo husarų pulko eskadronu (pulko vadas generolas majoras Dmitrijus Suchodolskis).

Lenkijos pusėje ginkluotas sukilimas pradėtas 1863 m. sausio 22, paskelbiant sukilimo manifestą ir atsišaukimą į valstiečius, kuriame „Tikra aukščiausia Vyresnybė Lenkų pastanavija: 1) visi ūkininkai arba gaspadoriai nuo šios dienos apturi žemę, kurią valdė su triobomis ant vlasnasties per visus amžius be jokio mokesčio, tai znočija, kad už tą žemę nereikės mokėti jokios arendos, nė eiti į dvarą arba baudžiavą, tik reikės mokėti padotkus pagal didumą žemės ir atbūti Karalystės pavidnastį. 2) Ir nuo šios dienos nebėra jau nevalios: nes nėra pono nė bajoro, nė mužiko, nė žydo, o esame visi broliai ir vaikai lygūs arba vienodi, kaip prieš Poną Dievą, taip ir prieš mūsų brangiąją Tėvynę. 3) Žemės valdytojai bus užnagradinti už žemę žmonėms dovanotą iš skarbavų turtų karalystės” (Mūsų Senovė, I, 172 p.)

Kitame atsišaukime „Lenkų Aukščiausia Vyresnybė pastanavijo, jog kožnas vienas, kas tik gali, pavidnas stoti už vierą ir tėvynę mūsų dėl pergalėjimo maskolių ir vokiečių, mūsų neprietelių ir numetimo prakeikto anų jungo nuo savo kaklo, matydama, jog kožnas gyventojas mūsų karalystės iš kraujo procios savo, eidamas ant vainos pavidnas turėti živnastį dėl savęs ir savo vaikų, pastanavija: visi įnamiai, grįtelninkai ir visi žmonės, kurie gyvena iš uždarbio, kada bus pašaukti ant vainos už tėvynę su neprieteliu maskolių, gaus mažiausia tris margus žemės; o kada bus kam likta nuo Dievo prapulti už vierą ir tėvynę, tam laike apturi tą žemę jo giminės” (Mūsų Senovė, I, 172-75 p.)

Antanave 1863 m. sausio 30 d. įvyko Augustavo vaivadijos sukilėlių suvažiavimas, kuriame dalyvavo ir Cirijakas Akordas, centrinės sukilėlių vadovybės paskirtas Augustavo vaivadijos civiliniu viršininku, bei Šveikovskis, išrinktas vaivadijos laikinuoju kariniu viršininku. Viktorui Šabunevičiui patikėjo iždininko pareigas. Jo artimiausiu sukilimo reikalų padėjėju tapo valstietis Simonas Balsys. Be abejo, labai svarbi asmenybė buvo Viktoras Šabunevičius, Antanavo dvaro savininkas, turėdamas generolo laipsnį, gerai išmanė karybą ir galbūt priklausė Centriniam sukilėlių komitetui, be to, būdamas dvarininku, galėjo remti sukilimą.

Šiame suvažiavime, kuriame dalyvavo net keli šimtai sukilėlių, kilo nemaži nesutarimai tarp „baltųjų“ (jiems atstovavo C. Akordas) ir „raudonųjų“. Laimėjo pirmųjų pozicijos. Apmokymai vykdavo aukšta žole pasižyminčiose pašešupio lankose. Koplyčios rūsyje buvo laikomi sukilėlių ginklai, o po altoriumi slapstėsi sukilėlių vadovai, iš kurių išskirtinas Špakas.

Istorikas V. Strimaitis sukilėlių neidealizuoja ir pateikia apie juos pikantiškų detalių. Pilviškių, Gavaltuvos ir Antanavo apylinkėse koncentravosi pagrindinės sukilėlių jėgos. Sukilėlių būriai rinkosi Bebruliškėse, nes čia buvo Pilviškių urėdijos centras ir eigulių mokykla. Pasak istoriko, sukilėliai turėjo lauko virtuvę, budelį koriką ir virvių. Laukdami paramos Čystoje Būdoje jie linksminosi su degtinės taurele rankose. Iš žvalgybos grįžęs Klimas (slapyvardis Jonas Bazilius) pranešė apie artėjančius baudėjus. Sukilėliai traukėsi prie Pilvės į Šilakojo mišką, kaudamiesi Regio lauke. Šį epizodą kunigas V. Strimaitis aprašo remdamasis išgyvenusio sukilimo dalyvio pasakojimu.

Nelygioje kovoje sukilėliai buvo raitelių užkapoti, likę gyvi slapstėsi Pilvės pakrantėse, kiti Nendrinių pašešupiuose ar pačiame Šilakojyje. Prie šio miško buvo užkapotas ir sukilėlių vadas, manoma, Čystos Būdos palivarko valdytojas K. Jastrzebskis. Jo žuvimo vieta buvo žymima kryžiumi, įkeltu į eglę. Šio krašto gyventojai išsaugojo tradiciją: dar ir dabar Šilakojo pakraštyje, eglėje, kabo kryželis.

Sukapotus sukilėlius (apie 30–40 žmonių ) mūšio lauke esą matė kalvio Dielininkaičio žmona su dukra.

Kai kuriuos žuvusius sukilėlius pasiėmė giminės, kiti buvo palaidoti Gavaltuvos kapinėse. Esą tris vežimus dar nuvežė į Ąžuolų Būdos kapines ir palaidojo ties Lesickio kripta. Dvarvietėje palaidojo Bebrininkų kaime gyvenusius sukilėlius brolius Ilgūnus ir Endziulį; juos kazokai negyvai užkapojo prie Antanavo dvaro rūmų. Dar kiti palaidoti Kirsnokiškėje (Zakryzai arba Buizinė). Plioplių kapinėse palaidotas smulkusis bajoras Karvauskas. Gyvi išliko Demikis iš Talkiškių kaimo, Triešių Virpša ir Petruškevičius.

Ignas Plioraitis, kurį laiką kunigavęs Ąžuolų Būdoje ir gerai įsidėmėjęs žmonių pasakojimus, savo knygoje rašo: „Turėjo šiam kraštui įtakos 1831 ir 1863 m. sukilimai prieš caro valdžią. Yra žinoma, kad 1831 m. gegužės mėn. J. Senkonto ir A. Pušėtos vadovaujami sukilėlių daliniai, persikėlę per Nemuną ties Kriūkų miesteliu, patraukė per miškus Marijampolės link, netoli Ąžuolų Būdos, Kiziškių kaime susijungė su M. Prozoro sukilėlių daliniu, vis susiremdami su rusų kariuomenės daliniais, traukėsi link Augustavo [...] Ąžuolų Būda buvo žinoma 1863 m. sukilimo metu. Tada šiose apylinkėse buvo telkiami sukilėliai ir dieną vykdomas jų karinis apmokymas. 1863 m. sausio mėn. jie nukirto telefono stulpus tarp Kazlų Rūdos ir Virbalio, o balandžio mėn. tarp Mauručių ir Kazlų Rūdos geležinkelio stočių. Traukiniai įstrigo. Sausio mėn. prie Čystos Būdos sukilėliai stojo į mūšį su caro kariuomene, kur žuvo 30 kovotojų, ir vadas K. Jastsembskis. Liepos mėn. caro žandarai kovėsi su Špako (Karolio de Vineno) 160 vyrų būriu ties Kazlų Rūda. Netoli Lekėčių, Griškabūdžio balose, apsupti kazokų padėjo galvas apie 15 sukilėlių. Kauno rajono Kuro girininkijos 27 kvartale yra tų metų kovų dalyvių kapinės, saugomos kaip istorijos paminklas. Vyko mūšiai Šilakojo miške ir prie Ąžuolų Būdos, Mikalajavo miške, kur yra jų kapai Guobų kaime“.

Sukilėliai išgyveno panašius vargus kaip ir pokario Lietuvos partizanai. V. Strimaitis, remdamasis žmonių pasakojimais, rašo: „Sukilėlių būrys kartais atrodydavo gana keistokai: vienas uniformuotas, kitas tik kepurę-konfederatką užsimaukšlinęs ant akių, vienų mundyruos paprastos sagos, kitų sagose - vienoj pusėj lenkų erelis, kitoj Vytis, vieni batuoti, kiti vyžiuoti, vieni turi šautuvus ar pistoletus, kiti prie ilgoko kuolgalio prisitvirtinę dalgius ir mažus kablius, esą su kriukeliu užkabinęs nutrauksiąs nuo arklio kazoką, o su dalgiu papjausiąs... Bendrai kursavo įsitikinimas, kad gaus tuoj paramos iš prancūzų, iš anglų ginklų.

- Tai buvo durna vaina, - pasakojo atsimenantieji. - Jei neini, plaka lenkai, jei eini, plaka maskoliai, kam eini...

Kol buvo sniego, sukilėliai kartais apsiaudavo atbulomis vyžomis, kad suklaidinus pėdų sekliams ėjimo kryptį. Rusai griebėsi užgniaužti sukilimą kariuomenės pagelba. Marijampolės ir Kalvarijos apskričių šiaurinėms sritims (dabartiniai Vilkaviškio ir Šakių raj.) malšinti, neseniai nutiestu geležinkeliu, atvežę į Kazlus tris rotas Izmailo ir Pavlogrado pulkų, vadovaujamų majoro Dubelto. Prie šių - prikomandiruota dar šimtinė kazokų. Su šiais prisijungė dar šimtinė Dono pulko, atvykusio per Trakus. Šie čia ir buvo slopintojai sukilimo.

Vis dėlto didelė dalis visuomenės sukilėlius palaikė. Nors kartais tekdavo pasinaudoti ir valdžios pinigais juos tiesiog nusavinant (kartą sukilėliai paėmė valsčiaus kasą, kad galėtų Prūsijoje nupirkti ginklų), gyventojai kovotojus rėmė ypač maistu.“

Daugiau apie 1863-1864 m. sukilimą mūsų krašte:

Ignas Plioraitis, Ąžuolų Būdos parapija, 2007, Kazlų Rūda

<https://dokumen.tips/documents/bagotoji-ist-strimaitis.html?page=23>

<https://etalpykla.lituanistikadb.lt/object/LT-LDB-0001:J.04~2014~1478108913918/J.04~2014~1478108913918.pdf>